Tomáš, Erik, poslanec NR SR (2021-05-12):
Vážený pán predsedajúci, kolegovia a kolegyne, v posledných dňoch sa začalo veľa hovoriť o prorodinnej politike a ja som tomu veľmi rád. Ale je čas, aby sa o nej len prestalo hovoriť a aby sa slová premietli do skutkov. A preto si myslím, že my poslanci za stranu HLAS – sociálna demokracia, ale uznávam, aj opoziční politici, ktorí tento náš návrh podporujú, majú úplné právo, úplné právo predkladať takýto návrh zákona, ktorý ide opäť pomáhať rodinám. Ak pán Matovič dokáže bezostyšne klamať, a dokonca pán poslanec Herák ho v tom dnes podporil, že rodinám sa počas posledných rokov vôbec nepomáhalo, tak je to od nich neuveriteľné, ale neuveriteľné klamstvo. Pán Herák dokázal dnes povedať, že roky rokúce sa tu pre rodiny nič neurobilo. Toto je proste pre mňa nepochopiteľné, respektíve možno pán Herák ešte je príliš mladý na to, aby zaznamenal nejakú históriu v sociálnej oblasti. (Reakcia z pléna. Zaznievanie gongu.) Pán Herák, ja vám chcem pripomenúť podobne ako vášmu šéfovi straníckemu, ku ktorému tak vzhliadate. Predpokladám, že vy ste ešte stále v tej skupine vzhliadačov, lebo už sa delíte na vzhliadačov a kritikov Igora Matoviča. Ale vy ste zjavne vzhliadač Igorovi Matovičovi, tak vám chcem pripomenúť, čo za posledné roky sa pre rodiny urobilo. Opäť vám to tu poviem a si to môžete aj zapísať. Čiže zaviedli sme príspevok pri narodení prvého, druhého a tretieho dieťaťa. Po druhé, materskú dávku sme zvýšili na úroveň čistej mzdy. Materská dávka sa poberá 34 týždňov, v čom sme možno úplne najlepší v Európskej únii, a dokonca materskú dávku už môžu poberať aj otcovia. Zvýšili sme rodičovský príspevok pri nepracujúcich rodičov na 270 eur, pri pracujúcich na 370 eur. Ešte ani za tento zvýšený rodičovský príspevok nebol schopný pán Matovič hlasovať v pléne, pretože on vtedy do práce nechodil. A on bude hovoriť, že sme pre rodiny nič neurobili. Pokračujem ďalej, zaviedli sme obedy zadarmo pre škôlkarov a pre deti základných škôl. Už ste ich zrušili. Už 450-tisíc detí nemá právo na tieto obedy zadarmo. Zaviedli sme vlaky zadarmo pre študentov a žiakov. Doteraz platia. Síce ich chcela SaS-ka zrušiť, ale napokon toto by už bolo asi veľmi neúnosné, tak ste od toho ustúpili. Vysporiadali sme sa s náhradným výživným, pán Herák a pán Matovič. Podľa nových pravidiel náhradným výživným v prípade drvivej väčšiny rodičov vieme pokryť to súdom stanovené výživné. Zaviedli sme dotácie na lyžiarske kurzy, na školy v prírode, ktoré si tak pochvaľujú nielen učitelia, rodičia, žiaci, ale aj predstavitelia cestovného ruchu. A vy budete tvrdiť, že tu sa nič neurobilo pre rodiny?! Čo ste urobili vy? Čo urobilo to slávne hnutie OĽANO pre rodiny? Nič! Tehotenská dávka, berieme. V tomto volebnom období jedno jediné opatrenie, tehotenská dávka. Podporili sme to automaticky. A preto prejdem ku konštruktívnejšiemu tónu. Ja vás chcem poprosiť, pán Herák aj celý klub OĽANO, zamyslite sa, však je to veľmi jednoduché. Je to jednorazový prídavok na dieťa vo výške 300 eur. Jednorazový výdavok. Máme približne milión stotisíc nezaopatrených detí vo veku do 25 rokov. Čiže ten jednorazový výdavok bude približne na úrovni 330 miliónov eur. Viete dobre, čo tie rodiny prežívali počas toho roka pandémie a naďalej prežívajú. Najviac sa tá pandémia dotkla práve rodín. Ony na to doplatili. Pretože finančná pomoc vlády zlyhala. Zlyhali sme po zdravotnej, ale zlyhali sme aj po ekonomickej a sociálnej stránke. Nie my to hovoríme, ale medzinárodné autority aj domáce autority, že finančná pomoc na Slovensku bola jedna z najslabších v Európskej únii. A opakujem, najviac na to doplatili rodiny. Pretože buď živiteľ rodiny nemohol ísť do práce, lebo bola prevádzka zatvorená, alebo nemohol ísť do práce, lebo musel byť v karanténe, alebo nemohol ísť do práce, lebo jeho dieťa muselo zostať doma na dištančnom vzdelávaní a rodina stratila príjem, respektíve sa jej príjem výrazne znížil. Tak preto chceme tej rodine aspoň po tom roku takto pomôcť. Takto adresne. Nieže len stratila príjem, ale ešte sa jej zvýšili náklady. Pretože to dištančné vzdelávanie, veď veľa z vás má deti, niečo stojí. Aj tá technika, aj to pripojenie na internet. Čiže skúsme odhodiť tie politické tričká. Skúsme ich vyzliecť pre túto chvíľu. Skúsme aspoň raz nájsť konštruktívny tón a nenaťahovať sa tu, kto čo urobil, kto čo neurobil. Toto je čisté ako krištáľ, tento návrh, a zvládnuteľný finančne. Nie tie báchorky o rodinnom prídavku 200 eur za 2,5 miliardy eur. To dobre viete, že to je neúnosné. Aj tu vám chcem pripomenúť, pán Herák, že bolo to hnutie OĽANO, ktoré keď sme chceli zdvojnásobiť prídavok na dieťa, tak zablokovalo schôdzu a nepodarilo sa to. Ale to bol reálnejší výdavok, približne 330 miliónov, ako teraz pri tomto jednorazovom výdavku. Takže spojme sa. Spojme sa a podporme tento prídavok na dieťa. Máte z čoho. Napožičiavali ste si peniaze, len za minulý rok ste zadlžili túto krajinu o 10 miliárd eur, to znamená o 1 800 eur na hlavu vrátane nemluvniat, vrátane dôchodcov. Nemíňajte ich na hlúposti ako antigénové testy! Nemíňajte pol miliardy eur na neefektívne antigénové testy len preto, aby si zarobil váš štátny tajomník na MOM-kách alebo trnavská firmička. Nemíňajte! Máte dosť peňazí, dajte ich rodinám! Bude to stáť 330 miliónov eur. Jednorazovo. Spojme sa! Urobme to! Chcem pri tejto príležitosti poďakovať aj poslaneckému klubu SMER – SD, aj ostatným opozičným poslaneckým klubom. Chcem poďakovať, samozrejme, hnutiu SME RODINA, ale neviem teraz, či iba pánovi Pčolinskému, pretože on sám povedal, že to on osobne bude hlasovať za tento prídavok na dieťa. Tak neviem, či je to názor celého hnutia SME RODINA. Špeciálne sa chcem obrátiť na hnutie SME RODINA: Podajte nám tú pomocnú ruku. Nie nám, tým rodinám, pretože aj váš predseda Boris Kollár sľúbil podporu tomuto návrhu pôvodne. Tak verím tomu, že Boris Kollár je chlap a že dodrží slovo. Ak je to tak, že slovo pána Pčolinského znamenalo, že hnutie SME RODINA celé, ako celok podporí tento poslanecký návrh z našej dielne, tak tlieskam. A chcem poprosiť aj ostatných koaličných poslancov, aby to naozaj zvážili, lebo to nie sú peniaze ani pre stranu HLAS – sociálna demokracia, ani pre iné politické strany, ale pre ťažko pandémiou skúšané rodiny. Ešte raz veľmi pekne ďakujem.